
[bookmark: _Hlk149071362]בס"ד
מורי תנך יקרים, 

השבוע שלפני פרשת לך-לך  הוגדר מטעם משרד החינוך כ"שבוע העליות".
אברהם ושרה העבריים הראשונים וגם העולים הראשונים, נענו לציווי האלוקי "לך לך", ופתחו את שערי העליה לארץ לכל הדורות...  אנחנו מציעים לשים את המילים "לך לך" במרכז הלימוד ולקבל כוחות מהסיפור התנ"כי לימנו אנו.

בערכה שלפניכם תוכלו למצוא הצעות וחומרי עזר: 
1. דף לימוד לחברותות (בגרסה מעוצבת ובגרסת וורד)

2. חומרי למידה המחברים בין המלחמה לעלייה. מצורף קישור לסרטון אודות עולים חדשים שנפלו במלחמת חרבות ברזל בנוסף לצפייה בסרטון אנחנו מציעים לאמץ משפחת עולים שבנה נפל במלחמה, ללמוד אודות הנופל, לשלוח מכתבים, ללכת לבקר ולהביע תמיכה בכל דרך מחזקת.  בתי ספר שצריכים עזרה באיתור משפחת עולים  שבן משפחתם נפל ושקרובה לבית הספר מוזמנים לפנות אלינו וננסה לעזור.
לזכרם- סרטון על חיילים עולים שנפלו במלחמת חרבות ברזל: https://youtu.be/iJAAe_aGHzk

3. הצעות לשירים ולסרטונים שיכולים להוות בסיס לדיון. 
אנחנו מציעים לבחור סרטון אחד או שניים שמתאימים לאוכלוסיית התלמידים. 
לפני הצפיה בסרטון נבקש מכל תלמיד לבחור משפט אחד שדיבר אליו באופן מיוחד בסרטון
כדאי מאוד לשים לב לסרטון הראשון שעוסק בקבוצת עולים שבחרו לעלות לארץ לפני שנה למרות המלחמה ולדון עם התלמידים איזה כוחות אנחנו במצבנו יכולים לקבל מאנשים שבחרו לעלות לארץ.

4. הנחיה למפגש עם העולה. – נזמין עולה שיספר את סיפור העליה והקליטה שלו. מצורף דף הנחיה עם שאלות מנחות למפגש זה. 

לסיכום-   כל מהלך שנבחר חשוב לסכם עם חשיבה או דיון מה כל זה דורש מאיתנו, "הישראלים"? איך אנחנו מתייחסים לעולים? האם אנחנו יכולים לשנות ולשפר את היחס כלפיהם? האם אנחנו מודעים יותר לאתגרים שלהם? וכדומה.

הצעות לשירים וסרטונים: 
· "אהבת ישראל בנשמה", דוד אברמזון, רבע לשבע 
השיר מתאר את הקשר העמוק בין עם ישראל לארץ ישראל, קשר שמתקיים ושמור על החיות שלו לאורך גלות ארוכה. השיר מתייחס לשברון הלב כתוצאה מהריחוק, את האהבה לארץ ואת האמנה העמוקה בבואה של הגאולה. 

· "שיר ישראלי" שלמה גרוניך ולהקת שבא
השיר נכתב בתחילת שנות התשעים, אחרי נפילת מסך הברזל כשמיליון יהודים מחבר העמים עלו לארץ. אלה הצטרפו לעשרות האלפים שעלו מאתיופיה במבצעים השונים ולעולים נוספים שהצטרפו לגל. 
כל העולים, על מבטאיהם, נופיהם וצבעי עורם המגוונים, כולם כולם נפגשו סוף סוף כאן בארץ! השיר החדש-ישן שמאחה את הקרעים הוא כמובן שירו הישן של דוד המלך מתהילים שמקבל משמעות חדשה: "הנה מה טוב ומה נעים שבת אחים גם 



יחד"(תהילים קל"ג, א'). יש לשים לב שלמרות שכולם יושבים ביחד והשמחה גדולה, עדיין ההבדלים ניכרים. זה עם הוואדי שלו, זאת עם ה-ע' וה-ח' שלה, לזה יש מקצב יווני ולהוא מבטא פולני – אבל המאחד רב על ההבדלים.
(מתוך מאמר של אלחנן סמואל כאן)

· "שיר השיירה", אריק איינשטיין ומיקי גבריאלוב
השיר מתחיל בתיאור העבר ('דיברנו, הכרנו, עזבנו…') ומתאר את הפיצול שהיה קיים בעם היהודי - עם שבניו כמעט שלא מכירים זה את זה ואין שפה מאחדת שתחבר בין הקהילות השונות ועולה השאלה. אם אין חיבור טבעי בין חלקי העם, מה כן יכול לחבר אנשים הבאים ממקומות שונים, מתרבויות שונות ודוברים שפות שונות לכדי עם אחד?
התשובה מתבהרת בשורה הבאה – הארץ. הארץ היא הדבר שמחבר אנשים הנמנים על תפוצות ותרבויות השונות, ש'רצו ואהבו' את הארץ ולכן באו אליה. (מתוך מאמר של דוד פרץ באתר 'תרבות', כאן). 

· סרטון: עולים לישראל בשיא הלחימה | כאן חדשות  
       דווקא עכשיו, דווקא ישראל: היהודים שלא מפחדים מהמלחמה ועולים לארץ - "הלב שלנו כאן"

· סרטון: כולנו בני עליה (אולפני אתרוג, סרטון שהופק עבור המינהל לחינוך דתי)
תלמידים בכיתה מספרים מאיפה עלו. בם בוחרים מדינה בגלובוס, ונפגשים עם איש צוות בבית הספר שעלה מאותה מדינה, שמשתף אותם בחווית העליה והקליטה. 

· סרטון: העולים מצרפת לא מה שחשבתם  | כאן 11
הסרטון מתאר את סיפורם של נערים שעלו מצרפת, האתגרים והחלומות.

· סרטון:  עליית נפש בנפש | עכשיו 14
הסרטון מלווה את עלייתם של מאות עולים מארצות הברית. 
לאחר הצפיה כדאי להתייחס להתרגשות הגדולה ולתקווה הגדולה של העולים.

· סרטון: יותר מ2000 עולים מארה"ב מוותרים על הנוחות ועולים לישראל | כאן 11 
סרטון המלווה את עלייתם של משפחות מארצות הברית. 
בעקבות הצפיה נוכל לשאול מה דוחף לעלות, מה דווקא מעכב, מה נוכל אנחנו לעשות כדי לעזור לעולים להיקלט. 

· סרטון: האם עלייה לישראל שווה את המחיר? לדן אילוז אין ספק
דן אילוז, עולה מקנדה, מספר על הבחירה שלו לעלות לארץ ולהיות חלק מאלו שבוחרים את ההיסטוריה: "קיבלתי הזדמנות להיות חלק בתהליך שיבת ציון". 

· סרטון: חברי כנסת מספרים על עלייתם ארצה
סרטונים קצרים של חברי כנסת (חלקם לא מכהנים היום, אך מוכרים). משמח לראות עולים שהפכו לנבחרי ציבור ומשפיעים. 



· סרטון: תוכנית עמישב, בני עקיבא
סרטון היכרות עם תוכנית "עמישב" בבני עקיבא, שילוב ילדים ונוער עולים ובני עולים כחברים מן המניין בסניפי התנועה. 
מתוך הסרטון נוכל לשוחח על האתגר שבקליטה, ועל הצורך של העולים להשתייך.  

הנחיה למפגש עם עולה:
אנחנו מציעים להזמין לכיתה אדם שעלה לארץ- עולה חדש או דווקא עולה ותיק. כדאי להזמין איש צוות מבית הספר או הורה, וליצור דווקא מפגש אינטימי (בפורום כיתתי) שמאפשר שיח.
לפניכם הצעות לשאלות מנחות:
· [bookmark: _gjdgxs]החיים בחו"ל- ספר לנו מאין עלית, ספר לנו על החיים בארץ המוצא שלך. ספר קצת על הילדות שלך וחיי משפחה שם. האם חייתם ברווחה או בדלות, האם חווית אנטישמיות, האם דיברו איתכם בבית על ארץ ישראל?
· העליה- מה גרם לך או למשפחתך לעלות ארצה? עם מי עלית? בן כמה היית?
ספר על החששות, החלומות ועל הרגעים הראשונים בארץ. 
· ההגעה לארץ- לאן הלכתם כשהגעתם לארץ? האם היתה לך משפחה בארץ כשהגעת? איך הסתדרתם? 
האם ידעתם עברית? האם היתה לכם עבודה? איך התייחסו אליכם?
· הקליטה בארץ- ספר לנו קצת על הקשיים בתקופה הראשונה בארץ. מה היה קשה במיוחד?
האם היו אנשים שעזרו לכם באופן מיוחד? מי הם היו? כיצד עזרו לכם?
איך הסתדרת עם השפה החדשה? האם היו לך טעויות מצחיקות? 
· איך אתה מרגיש עכשיו בארץ ישראל? איך המשפחה בחו"ל מתייחסת לעליה שלך?
· איך המלחמה השפיע עליך כעולה?
· מה אתה רוצה לבקש מהתלמידים בתור אדם שעלה לארץ? מה חשוב לך שנדע או שנבין? 

בתפילה לבשורות טובות, ישועות ונחמות
צוות תנ"ך חמ"ד 







בס"ד
ברוכים הבאים!
בלימוד שלנו היום נלווה את אברהם ושרה, העולים החדשים הראשונים: 
נשאל למה עלו ולשם מה, נבין מה היה קשה ומאתגר, ובמה המסע שלהם משפיע עלינו עד היום. 
אז קדימה לדרך...!

1. שתפו זה את זה: 
· מאיפה ומתי עלתה לארץ המשפחה שלכם? 
· מי היו העולים ומה הביא אותם לעלות?
· מה שמעתם מהם על העליה: ההחלטה, המסע, ההיקלטות בארץ?  
· ספרו על עולה או עולים שאתם מכירים- בכיתה, במשפחה, בשכונה, 
מה הביא אותם לעלות? מה מיוחד בסיפור העליה והקליטה שלהם? 

2. נקרא את פתיחת פרשת השבוע- לך לך (חומש בראשית פרק יב): 
[א] וַיֹּאמֶר ה' אֶל־אַבְרָם לֶךְ־לְךָ מֵאַרְצְךָ וּמִמּוֹלַדְתְּךָ וּמִבֵּית אָבִיךָ אֶל־הָאָרֶץ אֲשֶׁר אַרְאֶךָּ: [ב] וְאֶעֶשְׂךָ לְגוֹי גָּדוֹל וַאֲבָרֶכְךָ וַאֲגַדְּלָה שְׁמֶךָ וֶהְיֵה בְּרָכָה: [ג] וַאֲבָרֲכָה מְבָרְכֶיךָ וּמְקַלֶּלְךָ אָאֹר וְנִבְרְכוּ בְךָ כֹּל מִשְׁפְּחֹת הָאֲדָמָה: [ד] וַיֵּלֶךְ אַבְרָם כַּאֲשֶׁר דִּבֶּר אֵלָיו ה' וַיֵּלֶךְ אִתּוֹ לוֹט וְאַבְרָם בֶּן־חָמֵשׁ שָׁנִים וְשִׁבְעִים שָׁנָה בְּצֵאתוֹ מֵחָרָן:  [ה] וַיִּקַּח אַבְרָם אֶת־שָׂרַי אִשְׁתּוֹ וְאֶת־לוֹט בֶּן־אָחִיו וְאֶת־כָּל־רְכוּשָׁם אֲשֶׁר רָכָשׁוּ וְאֶת־הַנֶּפֶשׁ אֲשֶׁר־עָשׂוּ בְחָרָן וַיֵּצְאוּ לָלֶכֶת אַרְצָה כְּנַעַן וַיָּבֹאוּ אַרְצָה כְּנָעַן: 

3. חלקו את הפסוקים לשלושה חלקים: ציווי, הבטחה וביצוע. 
· קראו את הציווי: איזה פירוט יש בו? ומה דווקא חסר? 
· קראו את ההבטחה: כתבו במילים שלכם שלושה דברים שהקב"ה מבטיח לאברהם ולשרה. 
· קראו את הביצוע, הכינו "תעודת זהות" לאברהם: גיל, מצב משפחתי, מצב כלכלי.
· התבוננו בפרטים שמצאתם: אילו אתגרים מצפים לאברהם ושרה בארץ החדשה?  

4. "לֶךְ־לְךָ-  לַהֲנָאָתְךָ וּלְטוֹבָתְךָ, שָׁם אֶעֶשְׂךָ לְגוֹי גָדוֹל, כָּאן אִי אַתָּה זוֹכֶה לְבָנִים, וְעוֹד שֶׁאוֹדִיעַ טִבְעֲךָ בָּעוֹלָם"
· מה הערך הגדול של העלייה של אברהם לארץ ישראל לפי דברי רש"י? 
· זכינו לחיות בתקופה של עלייה רחבה ושל חזרת עם ישראל לארצו: באיזו דרך מתגשמים דברי רש"י היום?  



כדאי לדעת- אור החיים הוא עולה בעצמו!
אור החיים, רבי חיים בן עטר, נולד במרוקו ב1696. היה מגדולי פרשני המקרא בתקופת האחרונים, פרשן התלמוד, מקובל ופוסק הלכה. חיבורו הידוע ביותר הוא הספר "אור החיים" – פירושו על התורה. בגיל ארבעים ושלוש עלה לארץ ישראל עם משפחתו וחבורת תלמידים שהתעתדה להקים בארץ ישראל ישיבה, תוך כדי שהוא קורא ליהודים שפגש בדרכו להצטרף לעלייתם. לאחר תקופת נדודים בצפון ארץ ישראל, השתקע בירושלים ובה הקים את ישיבתו, מדרש כנסת ישראל. נפטר כשנה לאחר בואו לירושלים, ב1743 בגיל 47, ונקבר בהר הזיתים.  

5. פירוש אור החיים הקדוש: 
"מֵאַרְצְךָ וּמִמּוֹלַדְתְּךָ וּמִבֵּית אָבִיךָ - אכן הטעם הוא להיות כי בערך צער הפרידה קטן הוא צער פרידתו מארצו מפרידת מולדתו, ופרידתו ממולדתו מפרידתו מבית אביו, לזה סדר ההדרגות ממטה למעלה. וליטול שכר על כל פרט ופרט...". 
· הסבירו את הפירוט שבפסוק לפי פירוש אור החיים. 
· אילו אתגרים שבעלייה לארץ מציין אור החיים? איזה עידוד לעולים נוכל למצוא בדבריו? 











6.חזרו וקראו את הברכות, ואת פירוש רש"י לפסוק ב: 
"וְאֶעֶשְׂךָ לְגוֹי גָּדוֹל . לְפִי שֶׁהַדֶּרֶךְ גּוֹרֶמֶת לִשְׁלֹשָׁה דְבָרִים, מְמַעֶטֶת פְּרִיָּה וּרְבִיָּה וּמְמַעֶטֶת אֶת הַמָּמוֹן וּמְמַעֶטֶת אֶת הַשֵּׁם, לְכָךְ הֻזְקַק לִשְׁלֹשָׁה בְּרָכוֹת הַלָּלוּ, שֶׁהִבְטִיחוֹ עַל הַבָּנִים וְעַל הַמָּמוֹן וְעַל הַשֵּׁם".
· לפי פירוש רש"י, מדוע נזקק אברהם לכל אחת מהברכות? 
· הסבירו את המילים "ממעטת את השם". אילו  אתגרים בעליה לארץ מוסיף פירוש רש"י?  
· חשבו על העולים שאתם מכירים:  מה משלוש הברכות עשויה להיות משמעותית במיוחד עבורם? 
לו יכולתם לברך את העולים לפני צאתם לדרך, איזו ברכה הייתם מוסיפים על ברכות ה'?

5. נחתום בדברים שכתבה סיון רהב מאיר: 
 "אברהם הוא היהודי הראשון בארץ, הוא מסמן לנו את הכיוון מאז ועד היום.
אברהם הוא "העולה החדש" הראשון וזוהי קריאת כיוון (קריאת כיוון תרתי משמע). מעכשיו יש לנו כיוון ללכת אליו. לכל מקום אליו נלך מעתה והלאה, נלך לארץ ישראל. בכל מקום שבו נהיה, אפילו בחללית בחלל, הלב יפנה לכיוון ארץ ישראל. אברהם פותח את שערי העלייה לארץ לכל הדורות, ובעקבותיו יגיעו כולם, עליות החסידים ועליות תלמידי הגר"א והשירים של משוררי ספרד שיתגעגעו וכמובן העליות של דורנו. זה המצפן שלנו מעכשיו, והוא מכוון לארץ ישראל. 
מיד אחרי הציווי "לך לך" מופיעה התשובה של אברהם, והיא לא תשובה מילולית. וכך כתוב:
"וַיֵּלֶךְ אַבְרָם כַּאֲשֶׁר דִּבֶּר אֵלָיו ה'". 
הוא אפילו לא אומר "הנני", הוא פשוט קם והולך. ה' אמר הרבה דברים שלא קוימו עד עתה (לא לאכול מעץ הדעת, למשל). הציווי הוא לא העיקר אלא ההיענות לציווי. אברהם מקיים, ומייד. הוא יוצא לדרך. פתאום קם אדם בבוקר ומרגיש כי הוא עם ומתחיל ללכת. אין לנו זהות בלי ארץ ישראל.
האור החיים הקדוש כותב על האמירה הזו "לך לך":
"ארץ ישראל ראויה לך – ואתה ראוי לה.
אראה אותך לה – ואראה אותה לך.
כי זה בלא זה – אינם ראויים להשראת השכינה".
זה כמו איזה שידוך. אתה מתאים לה, היא מתאימה לך, תראה אותה, היא תראה אותך, ורק ביחד – שכינה ביניכם. הארץ צריכה אותנו ואנחנו צריכים אותה". 

נסכם: 
אברהם ושרה העולים הראשונים...
· מה למדנו מהם על חשיבות העליה? על האתגרים? על הברכה השמורה לנו דווקא בארץ ישראל? 
· מה למדנו מהדרך בה קיימו את ציווי ה'? 
· מה נוכל ללמוד על חשיבות החיים שלנו בארץ ישראל כיום?
חשבו על ערך שתרצו ללמוד מעלייתם של אברהם ושרה לארץ ישראל. 

